Kemalarni xususiy sektor tomonidan texnik koʻrikdan oʻtkazish tartibi toʻgʻrisidagi nizomni tasdiqlash haqida
(resolution, 2024-08-08)

Oʻzbekiston Respublikasi Prezidentining “Maʼmuriy islohotlar doirasida transport sohasida davlat boshqaruvini samarali tashkil qilish chora-tadbirlari toʻgʻrisida” 2023-yil 14-iyundagi PF-94-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Maʼmuriy islohotlar doirasida transport sohasida davlat boshqaruvini samarali tashkil qilish chora-tadbirlari toʻgʻrisida” 2023-yil 14-iyundagi PF-94-son Farmoniga muvofiq Transport vazirligining daryo transportida davlat xizmatlarini koʻrsatish funksiyalarini xususiy sektorga oʻtkazish belgilanganligi maʼlumot uchun qabul qilinsin. 2. Quyidagilarni nazarda tutuvchi Kemalarni xususiy sektor tomonidan texnik koʻrikdan oʻtkazish tartibi toʻgʻrisidagi nizom ilovaga muvofiq tasdiqlansin: tadbirkorlik subyektlari tomonidan kemalarni texnik koʻrikdan oʻtkazishni tashkil etish; texnik koʻrikdan oʻtkazilgan kemalar toʻgʻrisidagi maʼlumotlarni Transport vazirligi huzuridagi Transport nazorati inspeksiyasi tomonidan yuritiladigan kema reyestriga kiritib borish; kemalarni texnik koʻrikdan oʻtkazish uchun tadbirkorlik subyektlarini tanlash tartibi; tadbirkorlik subyektlarining kemalarni texnik koʻrikdan oʻtkazish ishlarini monitoring qilish. 3. Transport vazirligi manfaatdor vazirlik va idoralar bilan birgalikda uch oy muddatda oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 4. Ushbu qaror rasmiy eʼlon qilingan kundan eʼtiboran uch oy oʻtgach kuchga kiradi. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov hamda transport vaziri I.R. Maxkamov zimmasiga yuklansin. 1. Mazkur Nizom xususiy sektor tomonidan kemalarni dastlabki, har yillik, navbatdagi va navbatdan tashqari texnik koʻriklardan oʻtkazish tartibini belgilaydi. 2. Ushbu Nizomda quyidagi asosiy tushunchalardan foydalaniladi: kema — kemachilik maqsadida foydalanadigan, asosiy dvigateli 75 ot kuchidan kam boʻlmagan oʻziyurar va sigʻimi 80 registr tonnadan kam boʻlmagan oʻziyurmas suzuvchan qurilmalar, shu jumladan, aralash (daryo — dengiz) suzish kemalari, paromlar, suv tubini chuqurlashtiruvchi va tozalovchi zemsnaryadlar, suzuvchan kran va shu kabi texnik qurilmalar; kema reyestri — Transport vazirligi huzuridagi Transport nazorati inspeksiyasining (keyingi oʻrinlarda — Transport nazorati inspeksiyasi) Qoraqalpogʻiston Respublikasi, Surxondaryo, Xorazm va Toshkent viloyatlari hududiy boʻlimlarining Kemachilik registri bosh inspektorlari tomonidan yuritiladigan kema hamda uning egasi toʻgʻrisidagi maʼlumotlarni oʻz ichiga olgan elektron va qogʻoz shaklda yuritiladigan axborotlar majmui; Kemachilik registri bosh inspektorlari — Transport nazorati inspeksiyasining Qoraqalpogʻiston Respublikasi, Surxondaryo, Xorazm va Toshkent viloyatlari hududiy boʻlimlarining kemalarni klassifikatsiya hamda texnik nazorat qilish vakolati berilgan mansabdor shaxslari; tadbirkorlik subyekti — kemalarni texnik koʻrikdan oʻtkazish toʻgʻrisida Davlat funksiyalarining yagona reyestrini shakllantirish va yuritishga qaratilgan elektron maydoncha (keyingi oʻrinlarda — Elektron maydoncha) orqali istak bildirgan yuridik shaxs; xulosa tayyorlovchi organ — Transport nazorati inspeksiyasi. 3. Kemalar texnik koʻrikdan Kemachilik registri bosh inspektorlari hamda tadbirkorlik subyektlari tomonidan Vazirlar Mahkamasining “Daryo transportida davlat xizmatlari koʻrsatishning maʼmuriy reglamentini tasdiqlash toʻgʻrisida” 2022-yil 7-apreldagi 167-son hamda “Oʻzbekiston Respublikasi kemachiligi sohasida xavfsizlikni taʼminlashga oid chora-tadbirlar toʻgʻrisida” 2023-yil 11-sentabrdagi 462-son qarorlari talablariga muvofiq oʻtkaziladi. 4. Davlat xavfsizlik xizmati hamda Mudofaa vazirligi organlariga tegishli kemalar ushbu tashkilotlar boshliqlarining qaroriga asosan tegishli shartnoma tuzish orqali faqat Kemachilik registri bosh inspektorlari tomonidan texnik koʻrikdan oʻtkaziladi. 5. Oʻzbekiston Respublikasining ichki kema yoʻllarida va suv havzalarida foydalanishda boʻlgan, yuridik va jismoniy shaxslarga tegishli, belgilangan tartibda kema reyestriga kiritilgan kemalar majburiy texnik koʻrikdan oʻtkaziladi. Texnik koʻrikdan oʻtkazilgan kemalar toʻgʻrisidagi maʼlumotlar kema reyestriga kiritib boriladi. 6. Kemachilik registri bosh inspektorlari tomonidan kemalar texnik koʻrikdan oʻtkazilganligi uchun toʻlov kema egasi tomonidan Vazirlar Mahkamasining 2022-yil 7-apreldagi 167-son qarori bilan tasdiqlangan Daryo transportida davlat xizmatlari koʻrsatishning maʼmuriy reglamentiga muvofiq amalga oshiriladi. Tadbirkorlik subyektlari tomonidan kemalar texnik koʻrikdan oʻtkazganligi uchun toʻlov miqdorini tadbirkorlik subyektlari mustaqil belgilaydi va kelib tushadigan mablagʻlar toʻliq hajmda oʻzlarining tasarrufida qoladi. 7. Kemalarni texnik koʻrikdan oʻtkazishga suv transporti sohasi boʻyicha mutaxassislikka ega shaxslarga ruxsat beriladi. 8. Kemalar texnik koʻrikdan kema joylashgan manzil boʻyicha oʻtkaziladi. Kema joylashgan manzilga borish-kelish shartlari va xarajatlari kema egasi bilan tuziladigan shartnomalarda belgilanadi. 9. Texnik koʻrikdan oʻtkazish davrida Kemachilik registri bosh inspektorlari va tadbirkorlik subyektlari tomonidan quyidagi nazorat-oʻlchash vositalaridan foydalaniladi: kema qobigʻi qalinligini oʻlchash vositasi (0.7 mm dan 100 mm gacha diapazonda); benzin va dizel yoqilgʻisida ishlovchi dvigatellardan chiqadigan gazlar miqdorini oʻlchash vositasi; dvigatellar tirsakli vallarining aylanish chastotasini oʻlchash vositasi (100 — 60000 aylanish chastotasi diapazonida); shovqinni oʻlchash vositasi (60 — 100 detsibel diapazonida); elektr uzatkich simlarining texnik holatini aniqlash vositasi (500 — 2500 V diapazonda). Qoʻllaniladigan nazorat-oʻlchash vositalari muvofiqlik sertifikatiga ega va qonunchilik hujjatlariga muvofiq davriy qiyoslashdan oʻtgan boʻlishi shart. 10. Kemalarni texnik koʻrikdan oʻtkazish uchun tadbirkorlik subyektlari Vazirlar Mahkamasining 2021-yil 23-sentabrdagi 596-son qarori bilan tasdiqlangan Davlat funksiyalarini xususiy sektorga oʻtkazish tartibi toʻgʻrisidagi nizom talablariga muvofiq tanlanadi. 11. Kemalarni texnik koʻrikdan oʻtkazish istagini bildirgan tadbirkorlik subyektlari, davlat funksiyalarini xususiy sektorga oʻtkazish sohasidagi vakolatli organ — Iqtisodiyot va moliya vazirligi tomonidan tashkil etilgan Elektron maydonchada koʻrsatilgan soha boʻyicha tajribaga ega ekanligi yoki oʻxshash soha boʻyicha vazifalarni amalga oshirayotganligi toʻgʻrisida maʼlumotlarni taqdim etadi. 12. Iqtisodiyot va moliya vazirligi dastlabki olingan maʼlumotlar boʻyicha tanlab olingan tadbirkorlik subyektlarining imkoniyatini baholash uchun tadbirkorlik subyektlari roʻyxatini shakllantiradi va Transport nazorati inspeksiyasiga taqdim etadi. 13. Transport nazorati inspeksiyasi tomonidan tadbirkorlik subyektlarining kemalarni texnik koʻrikdan oʻtkazish boʻyicha imkoniyatini baholashda, tadbirkorlik subyektlari tomonidan Vazirlar Mahkamasining “Daryo transportida davlat xizmatlari koʻrsatishning maʼmuriy reglamentini tasdiqlash toʻgʻrisida” 2022-yil 7-apreldagi 167-son hamda “Oʻzbekiston Respublikasi kemachiligi sohasida xavfsizlikni taʼminlashga oid chora-tadbirlar toʻgʻrisida” 2023-yil 11-sentabrdagi 462-son qarorlari talablariga rioya etilishi va kemalarni texnik koʻrikdan oʻtkazish ishlarining tashkil etilganligi oʻrganib chiqiladi. 14. Tadbirkorlik subyektlarining imkoniyatiga baho berish quyidagilarni oʻz ichiga oladi: tadbirkorlik subyektlarida Oʻzbekiston Respublikasining daryo transporti sohasiga oid qonunchilik hujjatlariga rioya etilishini tekshirish, ularning natijalarini tahlil etish; tadbirkorlik subyektlarida kemalarni texnik koʻrikdan oʻtkazish ishlarini amalga oshirish uchun yetarli malakaga ega boʻlgan xodimlarning mavjudligi; kemalarni texnik koʻrikdan oʻtkazish tizimi, jarayonlari va sifatini tekshirish; nazorat-oʻlchash vositalarining roʻyxati va ularning mavjudligi; nazorat-oʻlchash vositalarining davlat sinovidan, qiyoslashdan, kalibrlashdan oʻtkazilganligi va muvofiqlik sertifikatlari yoki chet el muvofiqlik sertifikatlarining eʼtirof etilganligi toʻgʻrisidagi hujjatlar mavjudligi; shikastlanishlar mezoni va oʻlchash uslublari; yurish va shvartov sinovlaridan oʻtkazish boʻyicha texnologik jarayonlarning mavjudligi; tadbirkorlik subyektlarining koʻrsatiladigan faoliyat turi boʻyicha jismoniy va yuridik shaxslarning murojaatlarini koʻrib chiqish tartibini tahlil etish. 15. Mazkur Nizomning 14-bandida keltirilgan talablar Transport nazorati inspeksiyasi tomonidan oʻn kun muddat ichida oʻrganib chiqiladi va xulosa tayyorlanib, bir kun muddatda Iqtisodiyot va moliya vazirligiga taqdim etiladi. 16. Transport nazorati inspeksiyasi zarur hollarda, oʻz mablagʻlari hisobidan tegishli xulosalarni tayyorlash uchun ekspertlarni shartnoma asosida jalb etishi mumkin. 17. Iqtisodiyot va moliya vazirligi Transport nazorati inspeksiyasi tomonidan tayyorlangan xulosaga muvofiq kemalarni texnik koʻrikdan oʻtkazish boʻyicha ijobiy baho berilgan tadbirkorlik subyektlarini tanlaydi. 18. Iqtisodiyot va moliya vazirligi tomonidan tanlangan tadbirkorlik subyektlarida koʻrsatilgan soha boʻyicha funksiyalarni amalga oshirish uchun belgilangan tartibda texnik jihatdan malakaliligi maʼqullashdan oʻtkazilgan, kemalarni texnik koʻrikdan oʻtkazish uchun zarur texnologik jihozlar bilan taʼminlangan ishlab chiqarish-texnik bazasiga ega boʻlishi kerak. 19. Ishlab chiqarish-texnik bazasi texnik jihatdan malakaliligi maʼqullashdan oʻtkazilgan tadbirkorlik subyektlari qonunchilik hujjatlarida belgilangan tartibda kemalarni texnik koʻrikdan oʻtkazish ishlarini amalga oshiradi. 20. Iqtisodiyot va moliya vazirligi hamda Transport nazorati inspeksiyasi tomonidan ishlab chiqarish-texnik bazasi texnik jihatdan malakaliligi maʼqullashdan oʻtkazilgan va kemalarni texnik koʻrikdan oʻtkazish ishlarini amalga oshiruvchi tadbirkorlik subyektlarining reyestri yuritiladi. Iqtisodiyot va moliya vazirligi hamda Transport nazorati inspeksiyasi mazkur reyestrni oʻzlarining Internet jahon axborot tarmogʻidagi rasmiy veb-saytlariga va boshqa ijtimoiy tarmoqlarga joylashtirib, bu haqida tadbirkorlik subyektlarini xabardor qilib boradi. 21. Tadbirkorlik subyektlari tomonidan kemalarni texnik koʻrikdan oʻtkazish samaradorligi va sifati quyidagi koʻrsatkichlar (KPI) bilan baholanadi: kema konstruksiyasi, qobigʻi, toʻplamlari, mexanizmlari, qurilmalari va tizimlarida shikastlanish va nuqsonlarning belgilangan chegara doirasida boʻlishi; kemaning choʻkmasligi uchun moʻljallangan avariya-qutqaruv vositalari, yonginga qarshi inventarlar va individual qutqaruv vositalarining mavjudligi va butligi; kemada Kemachilik registri bosh inspektorlari tomonidan yuritiladigan kema hujjatlari (kema guvohnomasi nusxasi, suzishga yaroqliligi toʻgʻrisida guvohnoma, klassifikatsiya guvohnomasi, ichki suzish kemalaridan ifloslanishning oldini olish toʻgʻrisida guvohnoma, oxirgi oʻtkazilgan texnik koʻrik dalolatnomasi), kema daftari va jurnallari (kema jurnali, vaxta jurnali, mashina jurnali) va ularda tegishli yozuvlarning mavjudligi; kema boshqaruvchisida kemani boshqarish huquqini beruvchi kema haydovchisi guvohnomasining mavjudligi; kemada xavfni bildiruvchi signal jadvalining mavjudligi va ularning koʻrinadigan joyga toʻgʻri joylashtirilganligi. Xavfni bildiruvchi signal jadvalida barcha ekipaj aʼzolarining vazifalari va harakatlari (kemani boshqarish, havo va suv muhitini kuzatish, kemaning zichligi, kemaning choʻkmasligi uchun choralar koʻrish, yongʻin va suvga qarshi kurashish, kemada oʻrnatilgan maxsus vositalardan foydalanish, kema ekipaji va yoʻlovchilarga tibbiy yordam koʻrsatish, atrof-muhitni muhofaza qilish, suvda insonni qutqarish, odamlarni toʻliq evakuatsiya qilgan holda kemani tark etish) belgilab qoʻyilganligi; kemani texnik koʻrikdan oʻtkazish toʻgʻrisida dalolatnomada kema konstruksiyasi, qobigʻi, toʻplamlari, mexanizmlari, qurilmalari va tizimlarining texnik holati boʻyicha toʻliq maʼlumotlarning mavjudligi. 22. Transport nazorati inspeksiyasi tadbirkorlik subyektlarining kemalarni texnik koʻrikdan oʻtkazish boʻyicha ishlarini belgilangan tartibda monitoring qilib boradi va maʼlumotlarni Iqtisodiyot va moliya vazirligiga taqdim etib boradi. 23. Tadbirkorlik subyektlari kemalar mazkur Nizom talablariga muvofiq holda sifatli texnik koʻrikdan oʻtkazilishini taʼminlash uchun masʼul boʻladilar. 24. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladi.